Hierdie versnit van musiek, digkuns, 'n skeut volkskuns en 'n wyntema is gebottel vir die fynproewer. Daniel Hugo en Etienne van Heerden se bloemlesing, Miskien sal ek die wingerd prys as hoofbron, word aangevul met volkskuns opgeteken deur Pieter Grobbelaar. Hierdie voordrag- en musiekprogram deur akteurs, sangers en 'n pianis beloof om 'n tinteling op die palet te wees.
Dis 'n eenmanvertoning oor die reis van grootword en die ontnugtering wat daarmee gepaardgaan. Dis 'n studie oor die emosionele samestelling van 'n familie en die vreugdes van vryheid en vlug. Die proses van grootword, word met deernis geskets met behulp van die Groot Verseboek, ma se grammofoonspeler en Pa se Camel Filters.